sabato 12 gennaio 2013
Il numero di Gennaio 2013
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Chest gjornâl inte sô version on-line al ven fûr sul sît : www.ladinsdalfriul.eu
La politiche di chenti e je in smaneç: in Fevrâr e in Avrîl si varà di lâ a votâ! Si vote prime pes politichis e po pes regjonâls. A votâ cui? Lis solitis musis, i solits bolpons, che a prometin a pitinton e no mantegnin mai nuie. Che nus oblein a jessi sotans di Rome e di Triest. Che nus incressin ogni altre dì tassis e gabelis e che nus ridusin simpri di plui i servizis, biel che puescj di lavôr a ’nd è simpri di mancul e int in casse integrazion simpri di plui. Ma che a vadin a trai, o miei che a vadin in Carintie a inferâ çucs ve!
Mandâ un a inferâ çucs in Carintie al jere un mût di dî dai nestris vons, che a frecuentavin dispès chei sît par lavôr o par cumierç, e al voleve dî mandâ un sul folc che ti trai. Ma cumò lis robis a son cambiadis e lâ in Carintie, a logâ, a lavorâ, a vierzi une ativitât produtive e sarès une sielte di gale, une vore induvinade, oltri dut no si varès denant dai vôi cierts personaçs che a van dilunc a menâ la danze a contâ bufulis cence ritegn.
Sintît chestis: venti sù si varès une burocrazie pratichementri zero o scuasit. Une concession edilizie si la oten in siet dîs, mentri a coventin otante dîs al massim par vierzi un implant industriâl. E po si àn capanons a disposizion pes ativitâts comerciâls a partî di 25 euros al metri cuadrât. Tassis clementis sui vuadagns e ancje su lis pais dai dipendents. Cost de energjie pes ativitâts industriâls dal 30% plui basse de nestre. Flessibilitât totâl, o scuasit, pal lavôr. E inmò finanziaments a cui che al decît di investî: fint al 25% dai coscj, cu la prionte di un premi dal 10% di disgravi sui impuarts investîts in ricercje e svilup. Il dut assistût da une rieste di consulents che a ofrissin servizis par judâ e disberdeâ dutis lis dificoltâts che si vessin di vê par implantâ une ativitât industriâl e comerciâl.
Magari nol sarà dut aur ce che al lûs, cundut achel intai ultins dîs agns in Carintie si son vûts 80 investiments talians par un totâl di 800 puescj di lavôr (dai cuâi 80 de Danieli di Buri). Ma, a sclarissin i maiorents de Carintie, in chescj ultins timps si à vût une significative incressite di domandis di sclariments e di informazions, e ancje di propuestis di stralozà di chês bandis la sede sociâl. In sumis a ’nd è une schirie di imprenditôrs di chenti che, acanâts de crisi, perseguitâts di un fisc instabil e (par cui che al paie) ingort, da une burocrazie mastine, tormentâts da bancjis avaris e da un marcjât interni aromai puar che ce, che un pinsîr par lâ a implantâsi venti sù lu stan fasint. E po al è ancje il vantaç che la Carintie e la Austrie a son suntun soiâr privilegjât par podê jentrâ, e po slargjâsi, intai marcjâts todescs e dai Paîs de Europe di Jevât.
Ma no son dome i industriâi che a golin di lâ in Carintie. Cjapìn par esempli la Val Cjanâl, dulà che la crisi ocupazionâl, tal setôr industriâl, dal cumierç e dai servizis e sta fasint scjampâ cetante int, massime i zovins, in part viers la planure furlane e i contors di Udin, ma in part ancje inte daprûf Carintie. Darest a favorî il spostament des personis di là dal confin di Goggau e je la ufierte formative des scuelis di Tarvis, dulà che e ven insegnade la lenghe todescje za des scuelutis. Par un fantat al devente cussì facil perfezionâ ce che al à bielzà imparât a scuele e rivâ cussì a cjantâ, favorît de cognossince de lenghe, un puest di lavôr e une cjase in Carintie. Venti sù a costin mancul i afits des cjasis, la benzine e il gasoli, la energjie eletriche e aduncje il riscjaldament. Inmò, lis copiis che a sielzìn di vivi in Carintie a gjoldin di agjevolazions a sostegn de famee. A ’nd è, par esempli, assegns di 342 euros ogni doi mês par ogni fi, cuote che e incrès a 400 euros se i fiis a van a scuele. In fin, no si po dismenteâ che in Austrie cetancj bens di consum a costin mancul che chenti.
In conclusion stralozâ par lâ a lavorâ, e a vivi, in Carintie non sarès dabon une brute pensade. Darest lu vevin bielzà fat i nestris basavons. O pûr… provìn a inmaneâ un referendum par domandâ che ancje il Friûl al deventi un Land de Österreich. Intant Bon An Gnûf a ducj! (tarvos)
A ducj i letôrs e sostenidôrs di “Ladins dal Friûl”
i augûrs plui sclets di un Bon An Gnûf 2013!
Ladins dal Friûl pag.2 - Zenâr 2013 www.ladinsdalfriul.eu
DAL TIMÂF A LA LIVENCE
Sanitât taiade e autonomie malade di spending review
Cundut achel il mês di Zenâr si vierç il “gnûf Ospedâl di Udin”
In Italie al è daûr a inviâsi un taramot politic daspò che al è stât fat colâ il guvier Monti. Si fasaran lis votazions politichis il mês di Fevrâr cu ven, ma cence la sigurece che il risultât al puarti a une stabilitât. La democrazie e je plui che mai balarine, e chest nol va ben parcè che la democrazie e scugne jessi soredut serietât e sostance. Posizion dal individui inte societât, prin di dut, e sô azion. La azion e je definide dal ategjament che il “civis” al cuiste cuant che al pense e al agjîs.
Il pinsîr al è, par definizion, singolâr. La azion e je, soredut, comunitarie, tal sens che si vierç al rapuart cun chei altris, condizionantle tal ben e tal mâl. E e je propite achì che si palese une sorte di mancjance struturâl tal italian medi, che al ignore ce che al à di jessi il sisteme Paîs. No un agregât di egoisims e di soledâts, ma un ordenât e coordenât insiemit di vitis. Al è chest, darest, un discors che al cjate inte Costituzion premessis precisis. La solidarietât, la avualitât e la responsabilitât a definissin il cuadri plui gjenerâl di riferiment.
Po, a son lis menzons precisis, dedicadis ai dirits, che a sclarissin, par esempli, che “La Republiche e tutele la salût come dirit fondamentâl dal individui e interès de coletivitât, e e garantìs curis cence paiâ ai puars” (articul 32, come 1°). Un intervent fondamentâl sun chest cont al è rivât po daspò tal 1978, cuant che la L.N. numar 833/1978, tal so articul 1, come 3° e sclarive che il Servizi sanitari nazionâl al veve di ocupâsi “di dute la popolazion cence distinzion di condizion individuâl o sociâl e secont lis modalitâts che a sigurin la avualitât dai citadins intai confronts dal Servizi.” Ma dal 1978 in ca la durade de vite e je incressude, ancje parcè che la ricercje e à permetût di fâ dai progrès grandons, ma intant la crisi fiscâl dal Stât e je aumentade e la finance publiche e je aromai rivade sui paradôrs, cussì il Servizi sanitari nazionâl al è jentrât in crisi.
Dut chest par colpe dai citadins che a vivi masse a lunc e che si curin masse? No, par colpe di cui che in chescj agns al à gjestide la Sanitât, strassant e fasint dispès il pas plui lunc de gjambe. Nol è sucedût dapardut compagn. In gjenerâl intes regjons dal Nord lis robis a son ladis avonde ben, achì di nô in Friûl dal sigûr ben. Mentri jù pal stivâl al è sucedût un pôc di dut, favorint di fat la Sanitât privade, naturalmentri a vantaç di chei citadins che a podevin permetisal. Ma cumò che i conts no tornin, che bisugne sparagnâ par cirî di ridusi un debit che al riscje lâ fûr di control, a paiâ a son clamâts ducj inte stesse misure, chei che a àn fat cun cussience il lôr dovê, e chei che invezit a àn spindût e spandût cence ritegn. Tal nestri câs il Friûl-V.J. che al è stât “onest” al è clamât, al pâr di ducj chei altris, a taiâ e a sparagnâ. E chest nol è coret gran, parcè che nol è just disfâ e meti in dificoltât alc che al funzione.
In sumis secont cui che nus guvierne i ospedâi a son lûcs dulà che si strasse, e par cheste reson la capacitât di ricovar e assistenziâl e va ridusude a une medie di 3,7 puescj jet ogni mil abitants. Cussì achì di nô, che o vin vuê 5.260 puescj jet, chescj a varessin di deventâ 4.572, o sei circje 700 in mancul.
A part lis conseguencis che dal sigûr a divignaràn di chescj tais e lis dificoltâts che a podaressin jessi creadis pal nestri sisteme sanitari, che pûr jessint di alt nivel al è dut câs in afan (viôt i timps lunc par otignî esams specialistics e intervents programâts), al va memoreât che intant che chês altris regjons a van a pesâ adimplen sul Font sanitari nazionâl, il Friûl-V.J. al è jessût a so timp di chest Font, e al finanzie completementri cun propiis risorsis il Servizi sanitari regjonâl. Inalore cemût puedial il Stât intervignî obleant a sbassâ il numars dai puescj jet intune Regjon che e proviôt di bessole, cu lis risorsis (tassis) dai propiis citadins, al finanziament des ativitâts sanitariis? Si trate inmò une volte di une intromission injuste inte libare sielte fate dai citadins di cheste Regjon, juste apont autonome e speciâl. Lis manovris centralistis dal guvier di Rome a son dabon fûr dal vade. Ma cheste no je plui nancje une novitât. Si po verementri fevelâ di Sanitât taiade e di autonomie speciâl malade, in chest câs di spending review.
Par completece di informazion al merte memoreât che tal passât 2012 pal propi Servizi sanitari la nestre Regjon e à spindût 2,5 miliarts di euros, impegnant circje la metât dal belanç, mentri par chest 2013, cui tais e sparagns che si proviôt di fâ, cheste spese e calarà a 2,4 miliarts.
In dute cheste balfuerie simpri sul cont de Sanitât, almancul chenti, a ’nd è ancje cualchi buine gnove. In fats cui prins di chest mês di Zenâr si vierç il gnûf Ospedâl di Udin. Si trate dai gnûfs fabricâts dulà che a son za lâts, o che a laran cumò in curt, la radioterapie, un pôcs di ambulatoris, i reparts di oncologjie, ematologjie e il bloc chirurgjic. A chest si zontin la gnove centrâl termoeletriche a cogjenerazion, e la centrâl di sterilizazion. Cussì il gnûf ospedâl al cjape cuarp in maniere definitive, dîs agns daspò che e jere stade poiade la prime piere. Par realizâ chest prin e secont lot a son stâts spindûts 271 milions, ma par completâ ancje i proviodûts tierç e cuart lot indi coventin altris 103, che in chest moment a mancjin.
In sumis il Friûl al à fint cumò spindût ben pe sô Sanitât, che e à cualitât e prestazions di nivel european, e al è just difindile cun fuarce e cence compromissions. Darest, al di là di cui che al vinç o al piert lis prossimis votazions, la int e domande soredut lavôr, une scuele di sest e une Sanitât che funzione. Il rest a son dome fufignis, tabaieçs cence costrut, talianadis juste apont. A ducj Voaltris l’augûr di un seren An Gnûf 2013, naturalmentri in buine salût!
(renzo balzan)
Ladins dal Friûl pag.3 - Zenâr 2013 www.ladinsdalfriul.eu
CRONICHIS DI CHENTI
La crisi no mole e i timps si stan fasìnt simpri plui dûrs
Davâr - An gnûf problemis vieris: la crisi economiche e ocupazionâl il Friûl no mole, anzit, viodût ce balfuerie che e je daûr a discjadenâsi sul plan politic, intai mês cu ven nol è dabon di spietâsi nuie di sest.
O scomencìn contant une storie cussì clamade minime, ma dal sigûr une vore significative par fâ intindi la clime che e je daûr a regnâ. A Davâr, in Cjargne, Milene di Vora e à decidût di sierâ la sô buteghe di scarpis e di marçarie daspò scuasit trente agns di ativitât. Lis resons: masse tassis, masse imberdeis burocratics, masse pôcs vuadagns. Chest al è dome l’ultin dai esemplis di ce fin che a stan fasint lis aromai pocjis buteghis restadis viertis intai paîs di mont. E la politiche ce fasie? Dibot nuie, o ben dome cjacaris cence costrut. Il probleme al è che lôr a son a Triest, e che lâ jù a scugnin atindi a problemis cetant, ma cetant, plui impuartats: la Feriere di Servola, La Sertubi, il puart, il Sincrotrone e vie dilunc. E i cjargnei e lis lôr buteghis… che no stedin a rompi lis devozion ve!
De Cjargne ae Furlanie, o tornìn a fevelâ de Cjartere di Basandiele, dulà che al semee che, daspò il dipuesit alì dal Tribunâl di Milan dal concuardât licuidatori, a sedin rivadis des ufiertis de bande di imprenditôrs interessâts a cjapâ in man la fabriche par tornâ a inviâ la produzion, ancje cu la formule dal afit. Une di chestis ufiertis e sarès rivade de Austrie, e chest al fâs ben sperâ che si sedi, finalmentri, in presince di alc di concret. Intant il conseîr regjonâl Baiutti al à presentât une interogazion ae Zonte parcè che si vebi di valutâ la pussibil partecipazion, ancje in forme minoritarie, de finanziarie Friulia Spa inte eventuâl creazion di une cussì clamade “newco”. Dut al zove, intant i 150 operaris a cjase in casse integrazion a spietin. A spietin rispuestis positivis, pe lôr dignitât e pal avignî des lôr fameis.
Situazion di crisi ancje aes storichis “Latariis Furlanis” di Cjampfuarmit, che a àn prontât un plan di ristruturazion che al proviôt, e nol podarès sei diviers, une riduzion di circje sessante adets. Naturalmentri al è intervignût il sindacât e a son stâts coinvolzûts i sindics de zone, oltri ai assessôrs regjonâi Violino e Seganti.
A Sedean invezit, alì de impuartante aziende metalmecaniche “Mangiarotti Spa” il lavôr nol mancje, massime pes comessis viers il forest, ce che impen e mancje e je la licuiditât, o sei bêçs par paiâ i stipendis ai passe cuatricent dipendents. Ancje in chest câs e je stade clamade a intervignî la Regjon par cirî une soluzion cu lis finanziariis regjonâls: Friulia, Mediocredit e Frie. Ma ancje lis bancjis no puedin tirâsi indaûr, e je ancje une cuestion sociâl, e po la Mangiarotti e je une aziende sane, cun comessis fint al 2017, duncje nol è propit nuie di ce riscjâ.
Pai 76 dipendents de ex Caffaro di Tor di Zuin si prospete invezit un slungjament de casse integrazion in deroghe nazionâl. Intant e je uficiâl la presentazion de propueste vincolant par comprâ la macroaree 7 de bande de “Halo Industry”. Al è chest un pas fondamentâl pe creazion dal gnûf implant pe produzion di clôrsode, o sei par tornâ a inviâ i implants, e aduncje par fâ rientrâ a vore i operaris cumò in casse integrazion. (mateu di prun)
Union Scritôrs Furlans: il gnûf diretîf pal bieni 2013/2014
Felet - Ai 30 di Novembar stât si è davuelte a Felet la assemblee dai associâts ae Union Scritôrs Furlans. L’incuintri si è viert cu la relazion dal dean Renzo Balzan in rivuart a ce che al è stât fat dilunc il passât 2012. La cjosse plui impuarte e je cence altri il fat che la Union Scritôrs Furlans e je deventade editôr dal nestri sfuei mensîl “Ladins dal Friûl". Chest passaç al è stât pussibil cul n.5 dal mês di Mai, daspò che si veve scugnût fâ i proviodûts passaçs burocratics alì de Cancelarie dal Tribunâl di Tumieç, dulà che il sfuei al è regjistrât inte note dai periodics, e aes Puestis, par podê otignî il libret di spedizion in abonament puestâl cun tarife ridusude. Diretôr responsabil al reste inmò Renzo Balzan, e la sede de redazion e reste simpri a Tierç di Tumieç. Al va ancje sclarît che oltri ae spedizion par pueste dal gjornâl, soredut aes bibliotechis e aes associazions culturâls, di chenti e de Ladinie dolomitane, si fâs ancje la spedizion vie e-mail in formât pdf, cun chest mieç si e podût slargja une vore il numar dai contats.
Il secont pont frontât al è stât chel de riviste de Union, “Gnovis Pagjinis Furlanis”. Culì la situazion e je deventade intrigose par vie che il contribût che e da la Provincie di Udin, su la fonde de L.R. 24/2006 (art.26), si è ridusût a a pene mil (1000) euros. Cun cheste cifare si riscje verementri di scugnî sierâ la publicazion, daspò trente agns di significant presince. Par chest an (2012), graziis ae colaborazion de stamparie LitoStampa di Pasian di Prât, si rivarà a fâ vignî fûr une publicazion di sessante pagjinis. Dut câs si à scugnût meti de bande articui za pronts, e chest al è displasût cetant. Vedarìn ce rispueste che si varà aes domandis che si fasaràn pes ativitâts di chest an cu ven, ma al è evident che lis prospetivis no son par nuie buinis.
Vadì che dute cheste situazion e slaife une vore ogni progjet e ogni sorte di iniziative, ancje se la presince de Union Scritôrs Furlans e reste un alc di impuartant inte cente culturâl furlane, soredut par rispiet al so fondadôr Agnul M. Pitane. Un aspiet che lis istituzions invezit a ignorin, co la nestre clape no ven nancje plui invidade a incuintris e cunvignis. Dut câs nô si impacìn di leterature e di culture, e no di politiche.
Daûr di ce che al proviodeve l’ordin dal dì si è passâts po daspò a nomenâ il gnûf dean e il gnûf diretîf, pal bieni 2013/2014. Dean al è stât confermât Renzo Balzan, mentri dal gnûf diretîf a fasin part: Massim Duca (ancje cu la incarghe di segretari-cassîr), Donât Toffoli, Carli Pup, Ennio Zampa, Marc Stolfo e Nin Rodaro. Revisôr dal cont al sarà Lucio Peressi, suplent Zuan Marie Basso. (red.)
Ladins dal Friûl pag.4 - Zenâr 2013 www.ladinsdalfriul.eu
DOCUMENTS
Cunvigne su la tutele dal furlan: si fâs par mût di dî!
Ve cemût che la L.R. 29/2007 no je stade metude in vore gran
Udin - Sabide stade, 24 di Novembar, alì dal Auditorium de Regjon a Udin, il Consei regjonâl si è sfrancjât di une norme cjapade dentri inte L.R. 29/2007 - tutele lenghe furlane - o sei al à inmaneât une Cunvigne che “e varès vût” di fâ il pont su la situazion de metude in vore, juste apont, di cheste normative.
Premetût che nol jere clâr, gran, se la Cunvigne e fos vierte a ducj o ben dome “ai adets ai lavôrs” vûts iniment inte norme di leç, nus risulte che no pôcs di chei che a jerin a cognossince de Cunvigne “a son lâts a Sante Catarine” par vie che al jere evident che e sarès stade nuie di plui che un at di propagande, a bon marcjât, pre - votazions de maiorance regjonâl che e parone tal palaç di Triest.
E cussì al è pardabon sucedût. De bande dai assessôrs Molinaro e De Anna, dal president de assemblee regjonâl Maurizi Franz e ancje dal stes maiorent de ARLeF, Laurinç Zanon, si à vude nome une lungje naine di laudis cjantadis a lôr vantaç di ce che al jere stât fat, usance lôr. No une peraule su la realtât sclete in rivuart de metude in vore de leç che e deve il teme al incuintri: la L.R. 29/2007 e je inmò scuasi dute di aplicâ, soredut parcè che a mancjin i proviodûts regolaments. E no stin a fevelâ de scjarsece dai finanziaments (ma no par ducj!) burîts fûr de Regjon dal 2008 a vuê, che, par cierts setôrs come i media, la informazion vadì, a risultin jessisi disfantâts par ben doi agns. Une situazion che po tal dopomisdì dai 24 di Novembar e je stade denunciade, cun fuarce, des realtâts associativis cence brenis su pe schene.
Darest tal 2008, a pene elezût, il president Renzo Tondo al veve cun clarece fat capî di considerâ la tutele de lenghe furlane un “cost” di svuincâ parcè che la tutele de seconde - sul plan numeric - minorance linguistiche storiche che e vîf in Italie (e maiorance etno- linguistiche in Regjon), par lui no jere “une prioritât”. Al po tignîsi in bon co al è stât contentât dai siei assessôrs De Anna e Molinaro, che no si son sparagnâts fregul tal no meti in vore cheste leç regjonâl di tutele de lenghe furlane.
E inmò a àn vût ancje cûr di inmaneâ une Cunvigne, sevi pûr proviodude de leç stesse, par vignî a contânus cetant che a son stâts brâf a fâ “scuasit” nuie e dome viers la fin de legjislature?
Mai vie po! Di ce stano fevelant? Dai marzians che a zirin par Felet? Ma pensino pardabon che i Furlans a sedin cussì maucs di crodi aes lôr sflocjis. I fats a costin, lis peraulis no, o ben sì, la spese par organizâ une cunvigne inutil straçant, cussì, inmò bêçs par dibant. Ju vessino dâts a Radio Onde Furlane chei bêçs alì a varessin almancul fat une opare di ben, e cetante plui biele figure.
Simpri sul cont di cheste “curiose” liende o publichìn, culì sot vie, il document che al è stât prontât par cheste dade dal “Comitât 482”. Un document puntuâl, che al met in clâr dutis lis mancjancis “politichis” intai rivuarts de mâl glotude L.R. 29/2007. (red.)
Sabide ai 24 di Novembar si tignarà a Udin la prime Conference regjonâl su la lenghe furlane. Si trate di un apontament proviodût de L.R. 29/2007 pe tutele, pe promozion e pe valorizazion de lenghe furlane tant che ocasion par controlâ la metude in vore de leç. Dal moment che l’ordin decidût pai intervents al confine dal dopomisdì, pôc prime de sierade dai lavôrs, i spazis a disposizion dai rapresentants dal associazionisim e dai sogjets impegnats ogni dì par promovi il furlan e par difindi il cuadri de metude in vore de L.R. 29/2007 cussì cemût che al ven fûr de ativitât di verifiche fate in chescj agns dal “Comitât 482”.
Dal moment che si larà a fevelâ dome de metude in vore de L.R. 29/2007 o lassin de bande ducj chei altris ponts critics che a pesin su la lenghe furlane. O domandìn scuse pe lungjece dal test, ma viodût che no cjapìn part ae campagne eletorâl o vin miôr che a sedin i fats a fevelâ - e une analisi atente dai fats e domande un minim di aprofondiment - e o lassìn che a sedin altris a fevelâ a colps di slogan.
Politiche linguistiche Daûr de leç, lis prioritâts di intervent a varessin di jessi fissadis par mieç di trê gjenars di plans: un Plan Gjenerâl di Politiche Linguistiche de durade di cinc agns svilupât de aministrazion regjonâl su propueste de ARLeF; dai Plans pes prioritâts di intervent cui obietîfs di rivâi an par an; e dai Plans Speciâi di Politiche Linguistiche che Regjon, ents locâi e concessionaris di servizis publics a vevin di dâsi par definî i lôr intervents pal furlan suntune dade di cinc agns. A vuê, par chel che o savìn, “nissun di chescj plans al è stât fat bon”. Un tant al impedìs ancje di controlâ in ce grât che lis aministrazions locâls e i sogjets concessionaris di servizis publics a àn metût in vore la leç.
La Zonte regjonâl e je clamade a presentâ ogni an une relazion in Consei sui progrès inte metude in vore de leç e, ogni cinc agns, un rapuart sui risultâts otignûts tal infuartî l’ûs dal furlan. Se par viodi chest ultin o spietìn cun fiducie la Conference di sabide, “no si à inmò viodude nissune des relazions anuâls cundut che a àn di jessi rindudis publichis”.
Par fissâ i indreçaments de politiche linguistiche, la ARLeF e varès vût di podê zovâsi di une “Comission pal ûs sociâl de lenghe furlane”, nomenade cun decret dal president de Regjon, ma di cheste Comission “no si viôt olme”.
Tra i imprescj di fonde par meti in vore une politiche serie pe lenghe, la L.R. 29/2007 e proviôt ancje la “certificazion linguistiche”. Mûts, criteris e carateristichis par otignî la certificazion a vevin di jessi fissâts cuntun regolament regjonâl di dâ fûr dentri di sîs mês de jentrade in vore de leç ma, dopo di passe cuatri agns e mieç, “il regolament nol è inmò vignût fûr”. (al va indenant a pagjine 5)
Ladins dal Friûl pag.5 - Zenâr 2013 www.ladinsdalfriul.eu
DOCUMENTS
Cunvigne su la tutele dal furlan: si fâs par mût di dî!
Ve cemût che la L.R.29/2007 no je stade metude in vore gran
(al ven indenant di pagjine 4) Scuele - Par partî in maniere continuative cul insegnament dal e par furlan, la leç regjonâl e domandave di prontâ: un regolament cul plan operatîf di sisteme pes scuelis; un regolament par fissâ lis competencis par insegnâ il e par furlan; la nassite di une Comission permanent pal insegnament de lenghe furlane. Par imbastî ducj chescj struments operatîfs, la aministrazion regjonâl i à metût diviers agns cul risultât che “l’an scolastic 2012-2013 al è il prin dulà che la leç 29/2007 e tacarà a jentrâ in maniere graduâl intes scuelis”.
Cualchidun al à dite che il ritart al diven de impugnazion denant de Cort Costituzionâl di une part dai comis de leç, ma la sentence e je dal mês di Mai dal 2009 e, aduncje, ancje a volê tignî par buine cheste spiegazion, i agns di ritart a son plui di trê. Par judâ a imparâ il furlan ancje fûr dai trois scolastics tradizionâi, la leç e proviodeve che alì de ARLeF al fos metût sù un “regjistri dai volontaris pal insegnament de lenghe furlane”, regjistri che invezit “nol è stât inmò inviât”.
Media - Ancje pai intervents a pro dai mieçs di comunicazion la Regjon e veve di dâ fûr un “regolament”. Lu à fat “dome sul finî dal 2011”, ma al fronte dome la part dedicade a radios e televisions e al lasse fûr la cjarte stampade e internet.
Dut câs in chescj agns chest “setôr al è stât penalizât a fuart”. Cun di fat lis leçs finanziariis regjonâls pal 2010 e pal 2011 a vevin gjavât ducj i finanziaments pal setôr, finanziaments che a son stâts tornâts a meti dopo di cetantis protestis dome cu lis variazions di belanç dal 2011, ma cuntune riduzion dal 25 par cent rispiet ae cifare che si veve prime. Cun di plui, par chel che o savìn, i programs fats in gracie dai fonts pal 2011 a son stâts saldâts dome chest Novembar, intant che aes domandis presentadis in Zenâr pai fonts 2012 (che al 75 par cent a varessin di lâ aes televisions, penalizant cussì il setôr radiofonic che in chescj agns al è stât il plui continuatîf e vivarôs tal doprâ e tal promovi la lenghe) no je stade dade inmò nissune rispueste.
Realtâts associativis - La L.R. 29/2007 e proviôt ancje che la Regjon e finanzii, in maniere proporzionâl
ae lôr ativitât, chei sogjets indotâts di une organizazion e di une struture stabile che a davuelzin une ativitât cualificade e continuative a pro dal furlan. Al è zaromai di agns che e je stade comunicade la volontât dal esecutîf regjonâl di fissâ dai criteris obietîfs par sielzi chescj sogjets e par ripartî lôr lis risorsis, ma des peraulis par cumò no si è inmò passats ai fats. L’unic fat che si à viodût al è chel de “riduzion progressive des risorsis”, inviade za di agns e “metude in vore cun tais orizontâi che no tegnin in nissun cont la proporzion, la cualitât e la continuitât des ativitâts davueltis”, e nancje dal gjenar di organizazion e de struture dai diviers sogjets. Cun di plui, se al sarà confermât il tai liniâr dal 50 par cent des risorsis par ducj i sogjets ricognossûts, si darà un colp mortâl propit a chei che a lavorin ogni dì pal furlan e che par fâlu a àn bisugne di dipendents e struturis saldis.
Division des competencis - A ingredeâ inmò di plui la situazion e je rivade ancje la “division des competencis su la lenghe furlane tra doi Assessorâts (Culture e Istruzion)” e la riduzion progressive des capacitâts operativis dal ufici che une volte al rapresentave il “Servizi regjonâl pes identitâts linguistichis”.
La ARLeF, che e varès di jessi l’orghin di riferiment pe politiche linguistiche pal furlan, in chescj agns si è cjatade dispès in dificoltât par vie de “scjarsetât numeriche e de precarietât dal so personâl”. Il statût gnûf de Agjenzie par cumò nol semee che al vedi zovât masse a risolvi chest probleme, ma al à stramudât il Comitât Tecnic Sientific (che nol diven di une nomine politiche direte) intun sempliç organisim a clamade, cence nissune pussibilitât di intervent.
Conclusion - Par chel che o vin podût viodi fin cumò, chel achì al è il stât de (no) metude in vore de L.R. 27/2009. Lis problematichis che o vin presentât culì a son stadis segnaladis plui e plui voltis, ma cence ricevi nissune rispueste direte de bande de aministrazion regjonâl. Al è un cuadri - magari cussì no - che nol à bisugne di altris coments.
(carli pup - puartevôs dal Comitât 482)
Di chel dì che il Friûl al è passat sot de Italie e je scomençade la vuere cuintri la lenghe furlane.
Cualchidun, salacor, la veve nulide ancje prin: tra i patriots dal '48 e dal '59 indi jere di chei che ni si sporcjavin a fevelâ par furlan. Ma chel al jere afâr lôr: i sfuarçs par distudâ la lenghe a son vignûts dopo. A son vignûts di ogni bande: de bande di putrops furlans che a àn tacat a scrivi par furlan in maniere ridicule, par fâ viodi che il nestri lengaç al è fat di peraulis talianis cun cualchi çoncjadure da pît, de bande dai gramatics che si son butâts tant che liparis aduès dal Ascoli - il glotolic dal mont - par vie che al veve vût cûr di visâsi che nol jere pussibil meti il furlan tal complès dai dialets talians; de bande de stampe nazionaliste che e jere cjalde di netâ ducj i cincuante mil dialets talians; de bande bande dal guvier che al dave istruzions segretis di promovi la invasion di funzionaris e mestris "talians" tal Friûl, par convertî cheste int che no semeave masse contente des tassis sul masanât e de bocjade cuistade pal mont spudant balins.
Cun cheste biele politiche o sin rivâts fintremai ai timps di aur de farse litorie. In chê volte si è discjadenade une altre bissebove plui furiose di prin. I prefets a mandarin la proibizion a dutis lis stampariis di publicâ ancje une sole rie di furlan e sepi Diu ce vitis che e à fat la Filologjiche a molâ fûr, tra nûi di incens da "guidadôr", chel fregul di "Strolic".
(josef marchet - "Patrie dal Friûl" - Març 1950)
Ladins dal Friûl pag.6 - Zenâr 2013 www.ladinsdalfriul.eu
DAI FATS E DE CULTURE
DES TIERIS LADINIS
Interviste ae poete ladine dolomitane Roberta Dapunt
Urtijëi / St. Ulrich (Bz) - Tal ultin numar de riviste “Gana”, che e jes come suplement dal setemanâl in lenghe ladine “La Usc di Ladins”, dedicade al mont feminîl, e je stade publicade une interessant interviste a poete Roberta Dapunt. Roberta Dapunt, juste apont, e je nassude tal 1970 in Val Badie, dulà che e vîf cu la sô famee intun lûc clamât Ciaminades, e e à publicât cumò di resint, cul editôr Folio di Bolzan/Bozen, une racolte di poesiis compagnadis di fotografiis cul titul di “Nauz”, dedicade al lavôr dai paurs dilunc il cicli dal an. Altri sôs oparis a son vignudis fûr tal 1993 (“OscuraMente”), tal 1999 (“La carezzata mela”) e tal 2008 (“La terra del paradiso”), mentri tal 2013, cul editôr Einaudi e vignarà fûr la racolte di poesiis “Le beatitudini della malattia”.
La interviste, realizade di Erika Castlunger, la publichìn culì sot vie, adatade e voltade par ladin furlan. (edelweiß)
D. Cuant i ise vignude la passion pe leterature e pe poesie?
R. La passion pe poesie e pe leterature e je cressude parie cul cressi de mê persone, jo o vût simpri chest interès, come che altris a àn altris interès. O ai coltivât cheste mê passion, che mi sta da cetant apaiament, di cuant che o ai scomençât a lâ a scuele.
D. Scrivi al è un impegn che al domande timp e dedizion. Cuant isal il moment particolâr dulà che e je plui ispirade, dulà che e scrîf di plui?
R. No ’nd è un timp particolâr, la ispirazion e rive des tematichis che e propon la atualitât dal vivi di ogni dì, di cualchi leture, dal scambi di ideis cu lis personis che si incuintrin. Cundut achel i mês dal Atom e dal Unvier a son chei che, pe atmosfere particolâr che a rivin a creâ, dulà che il gno scrivi al ven di plui inviulât.
D. Lis sôs poesiis a dan al letôr la sensazion di un mont cidin, bonât, cun cadencis regolârs, un mont dulà che il vivi al cuiste une dimension sclete, particolâr, almancul par chel che al inten lis personis; isal il mont dulà che jê i vîf? Ce rapuart aie impen cul mont dulà che il vivi al è afanôs, frenetic?
R. O ai la fortune di podê vivi intune realtât rurâl inmò intate. Une realtât dulà che esist la stale, i imprescj par lâ a fâ il fen, dulà che si va tal bosc daprûf a fâ lis legnis che a coventin par scjaldâsi, dulà che ore presint si cope il purcit in cjase, o sei la cuotidianitât de Val Badie dulà che il vivi a continue a vê une ande divierse rispiet al vivi de citat, a misure di om e di ambient. A dut chest o partecipi ancje jo, e e je une grande biele robe. Chescj a son aspiets impuartants de me vite, mi dan un inricjiment che mi saponte tal gno impegn.
D. Une tematiche ricorint de sôs poesiis e je chê dal grant rispiet pe nature. Par jessi buine di trasmeti cheste tematiche cu la poesie, al covente un grant coinvolziment, une sorte di devozion pal ambient?
R. La nature e je la prime realtât che o viôt ogni buinore cuant che, a pene jevade, o tiri la tindine par cjalâ difûr ce zornade che mi spiete. Dute la mê vite e je compagnade de nature, cussì chestis sensazions a son deventadis lis tematichis impuartantis de mê poesie. Dut câs il teme fondamentâl par me e je la persone. A traviers la nature e la sô descrizion o cuisti elements, o ben metaforis, che mi judin a contâ la
persone.
D. Une altre tematiche interessante che si cjate intes sôs lirichis e je chê dal misteri de muart, che e fâs part de vite. Cualis lis resons di chestis riflessions?
R. Inte nestre culture ocidentâl chescj aspiets a son dispès platâts, se no fintremai refudâts. Nol è inmò cussì, par cumò, intai paîs plui piçui come chei che o vin intes valadis ladinis. Achì e esist inmò la tradizion dal murî a cjase, dal defont che prime de sepulture al reste in vàres inte sô stüa, cu la int di cjase che lu vegle e la parintât e i amîs che a vegnin a puartâ la ultime preiere, l’ultin salût. Po o vin lis cortines (simitieris) dongje lis glesiis, e lis tombis a son tignudis cetant cont e visitadis dispès. Par me la muart e je une presince e no une lontanance inte esistence de persone e nus compagne inte vite di ogni dì.
D. A part il grant rispiet pes tematichis tratadis intes sôs poesiis, si olme par dongje ancje un grant rispiet pal lengaç, pe sielte de peraule juste?
R. Dal pont viste linguistic la poesie e je il risultât di une ricercje profonde dal lengaç, po a vegnin ancje la ispirazion e i sintiments de persone. La int e à bisugne de poesie, e cuant che cheste e je buine e sa trasmeti sensazions e e jude a fâ ricognossi lis esperiencis de propie vite. La poesie e propon un lengaç che al jude inmò a tirâsi fûr de cuotidianitât, al jude a fantasiâ, a diliberâsi dai aspiets afanôs de esistence.
D. Inte sô ultime publicazion “Nauz” ancje lis fotografiis a dan un sens particolâr al libri. Sono fotografiis realizadis di pueste pal libri?
R. Lis fotografiis, in blanc e neri, lis ai fatis e svilupadis jo. No son dut câs stadis pensadis par jessi compagnadis a une specifiche poesie. “Nauz” par me al è un ringraziament par dut chel che o ai podût imparâ a Ciaminades, lûc de mê anime.
D. Isal impuartant par jê il confront cun altris scritôrs e artiscj?
R. I scritôrs par solit no si confrontin. Si cognossin e a scambiin impressions e opinions ae ocasion di mostris e di cunvignis leterariis, ma po dut al finìs alì. Dut câs jo o ai cetancj compagns, sedi tal ambient de art figurative che in chel de leterature, e il confront sul lengaç e sul mût di fâ culture al è chel che plui mi interesse e dulà che si po imparâ di plui.
Ladins dal Friûl pag.7 - Zenâr 2013 www.ladinsdalfriul.eu
INTAI PRÂTS DE CULTURE FURLANE
Une interessant iniziative leterarie dal Circul dai Anzians di Tumieç
Tumieç - Il 2012 al è stât declarât de Union Europeane “L’an dal invieliment atîf”. Po ben une biele rispueste sot chest aspiet le à dal sigûr dade il “Il Circul dal Centri Diurni dai Anzians de Citât di Tumieç”, che al à tant che dean Pierino Delicato, co a so timp al à vude la biele pensade di inmaneâ un premi leterari, di prosis e poesiis par talian e par furlan, titulât “Flash dal passanto - ovvero il tempo della memoria”. A cadence bienâl, chest premi al è rivât, cun chê dal 2011, ae sô VI edizion. Ma la cjosse plui interessant e je che lis prosis e lis poesiis premiadis, oltri a chês che la zurie e à considerât di une cierte valence leterarie, a vegni po publicadis parie intun volum.
E propite ai 20 di Otubar stât, a Palaç Frisac di Tumieç, al è stât presentât, par cure di Marina Di Ronco e di Renzo Balzan, il volum (pp.148) che al cjapave adun lis oparis che a vevin concorût intes edizions IV-2007, V-2009 e VI-2011. Une publicazion curade dal professôr Ermis Dorigo, pai tescj par talian, e di Renzo Balzan pai tescj par furlan. Il disen de cuviertine, che al rapresente un personaç simbul de Cjargne come che al è Romano Marchetti, lu à realizât il pitôr Bruno Tontini, mentri i biei disens dentri vie a son opare de artiste di Nonte di Soclêf Barbara Picotti.
I ricuarts biei a van dilunc a vivi e a jessi vîfs par simpri, ma a tempelin in maniere dolorose parie cul timp che al passe. Dut câs ancje chei bruts a van ricuardâts, a mancul che no si crodi a ce che al scriveve Groucho Marx: “Ricuardâ il passat al sierf al a vignî, cussì no tu ripetarâs i solits erôrs: tu indi inventarâs di gnûfs”. Mentri Indro Montanelli al scriveve che: “… un popul che al dismentee il propi passât nol savarà mai nuie dal propi presint”.
La storie no po dânus un program pal a vignî, ma e po dânus une plui profonde comprension di nô stes e de nestre comun umanitât, in maniere che o podìn miei frontâ il futûr. Inte societât dal consum dal dì di vuê, invezit, i ideâi si disfantin e la classe sorestante di vuê e je pluitost assent, lassant i zovins intai intrics di un presint vueit: cence passât e cence a vignî, no ’nd è identitât individuâl ni identitât coletive e nancje nol è pussibil un vivi civîl fondât su valôrs condividûts.
Par fortune, secont il Circul dal Centri Diurni di Tumieç i ricuarts no van mai cancelâts: la memorie e à di custodî la clâf in maniere gjelose rindintju, se al è pussibil, olmis marcadis par simpri; par esempli, consegnantju ae scriture, a un libri - il secont in chest câs - che, dutun in chel, si presti ae difusion tal presint e al mantegni une sô durade tal futûr parcè che, cun dut il grant slargjâsi de presince dai gnûfs media , o viodìn che il libri al manten inmò une sô centralitât e une sô slargjade fasse di letôrs afezionâts, ancje di memoriis, miei inmò se leadis ae realtât locâl. Anzit, in chest moment di grande balfuerie psicologjiche, inteletuâl e civîl, o vin plui che mai bisugne di memoriis, par saldâ la nestre identitât a un passât sigûr, ancje se par tancj aspiets maluseriôs. La distance temporâl, par altri, e slontane il dolôr e e fâs vignî fûr i aspiets
dolçs e nostalgjics di un mont che inte sô puaretât e soference
al saveve mantignî aspiets di umane pietât e solidarietât, e la dolcece de zovinece. Cussì si po dî cun Euripide che “… cui che al trascure di imparâ in zovinece al piert il passât e al è muart pal a vignî”, e cun Seneca che “… une vore curte e insiliose e je la vite di chei che a dismentein il passât, trascurant il presint, a àn teme dal futûr: rivâts al moment ultin de lôr esistence, tart a comprendin di jessi stâts cjapâts intes voris par masse timp cence concludi nuie di sest”.
Cemût che al scriveve Arthur Scopenhauer: “Viodude dai zovins, la vite e je un a vignî une vore lunc. Viodude dai vielis, un passât curt”: chest ultin aspiet lu comprendin soredut inte conte che e à come teme il limitâ de vite o, se o volìn, il soiâr de muart. Parcè che, verementri, diviersis contis e poesiis a son ricjis di meditazions esistenziâls e di metaforis e analogjiis clupidis - confront cu la miserie dal presint - su la savietât dai anzians; sul scambi gjenerazionâl tra zovins e nonos; su anzians che a vuelin meti al lôr servizi la propie esperience; su la soledât dai vielis; su lis figuris di personaçs che a tignivin unide la comunitât cu la lôr fuarte personalitât, la lôr dedizions cence compromissions a la int dal propi paîs.
Ma daprûf a dut chest e ven fûr, e nol podeve jessi diviers, la storie dal passât Nûfcent de Cjargne: la emigrazion intai siei aspiets aventurôs e tragjics sot l’aspiet sociâl, lis dôs Vueris Grandis, la Resistence, la invasion dai cosacs, la Republiche de Zone Libare, lis depuartazions intai cjamps di concentrament, il daspò vuere e il seguitîf svilup urbanistic e sociâl. Cun dôs tonalitâts prevalents di scriture: chê sclete e realistiche, cence piniis e cence lagrimis, dal vualmâ madûr; chê serie e partecipade ma un pôc inviulade e soredut puartade a prudelâ la sperance ancje inte tragjedie dal vualmâ zovanîl come, par esempli, chel tornâ a proponi in ambient cjargnel la vicende di Giulietta e Romeo.
In sumis chest concors leterari rivât, come che o vin vût iniment denant trat ae VI edizion, cui siei dîs agns di vite al conte in maniere metaforiche une storie: la continuitât e la fedeltât ai propis ideâi dai associâts al Circul e la lôr cuotidiane, umane e sociâl opare di solidarietât e di socializazion e di bataie cuintri l’isolament e la soledât dai anzians. E chest nol è dabon pôc!
Une ultime note la risiervin ae presince di tescj par furlan al concors. Une presince numerose e di cualitât co la edizion dal 2007 e je stade vinçude di Mario Linussio cu la conte “Un om di mistîr”, la edizion dal 2009 inmò vinçude di Linussio cu la conte “Scoltait”, mentri il secont puest lu à vuadagnât, simpri cuntune conte par furlan titulade “Gjovanin il Cjargnel”, Eugenia Monego Ceiner. Inte ultime edizion dal 2011 simpri Linussio e Monego Ceiner a àn vuadagnât il secont e il tierç puest. Di segnalâ, simpri par chel che al inten il furlan, lis poesiis di Guido Candido e une prose di Antoni Adami dedicade al personaç dal “Siôr Santul”, il storic e mai dismenteât plevan di Çurçuvint. (von zërclare)
La XVI edizion dal concors “Glemone: îr, vuê e doman” a Jacum Vit
Glemone - La XVI edizion dal concors leterari “Glemone: îr, vuê e doman” le à vinçude il poete e scritôr Jacum Vit che al veve presentât un lavôr teatrâl, a teme libar, destinât ai fruts des scuelis titulât “Vûtu comprâ la vous di un rusignûl”. Il secont premi lu à vuadagnât invezit Francje Mainardis, il tierç premi in fin al è lât a Jacumine De Michelis. Buine ancje la partecipazion intes dôs sezions riservadis aes scuelis. Inte tierce sezion il prin premi al è stât assegnât a un lavôr multimediâl presentât de scuele secondarie “A. Matiz” di Paluce. Inte seconde sezion il prin premi lu à impen ricevût la scuele primarie “G. Carducci” di Udin.
SCRITÔRS E LIBRIS IN MARILENGHE
“Scritôrs e libris in marilenghe” intun libri
E je cussì vignude fûr une piçule antologjie de leterature furlane
Il mês di Novembar stât, de stamparie Moro di Tumieç, al è vignût fûr il libri “Scritôrs e libris in marilenghe - Schedis di leterature furlane tiradis fûr da Ladins dal Friûl”. Si trate, cemût che al evidenzie il titul, di une racolte di articui tirâts fûr dal nestri sfuei tra il 2007 e il 2011. Par jessi plui precîs si trate de racolte des recensions dai libris furlans publicadis in cheste nestre ultime pagjine. Il risultât al è stât un libri di 127 pagjinis dulà che si po cjatâ une sorte di piçule antologjie de leterature furlane. La testemoneance di chest nus ven dade dai autôrs presints inte racolte: Renzo Balzan (Edelweiß), Antoni Beline, Ane Bombig (Ane di Fare), Novella Cantarutti, Aurelio Cantoni (Lelo Cjanton), Alessandro Carrozzo, Gianfranco D’Aronco, Lucina Dorigo, Giorgio Faggin, Beno Fignon, Marie Forte, Gianni Gregoricchio, Roberto Iacovissi, Lenka Kalzova, Jolande Mazzon, Otmar Muzzolini (Meni Ucel), Sandro Naiaretti, Zuan Laurin Nardin, Zuan Nazzi Matalon, Gemma Nodale, Nadia Pauluzzo, Agnul Micjêl Pitane (Agnul di Spere), Carli Pup, Carlo Sgorlon, Marc Stolfo, Achil Telin, Zuan Urban, Lussie Vacchiano Sasso, Ide Vallerugo, Luzian Verone, Dino Virgili, Pierluigi Visintin e Domeni Zannier.
In sumis une sorte di flôr de leterature furlane tra il passât Nûfcent e chest inizi di Vincjesim-prin secul. Un Nûfcent che al à contemplât un timp cetant ric pe leterature furlane sevi sot il profîl de cualitât sevi de cuantitât. Baste memoreâ che fra la Prime e la Seconde vuere grande si à vût un prin rinovament dal mût di fâ leterature par furlan, che si fasè concret a traviers lis oparis di autôrs come Ugo Pellis, Zuan Lurinçon e il nestri plui grant critic leterari, o sei Bindo Chiurlo (1866-1943), ae cui ispirazion poetiche si zontarin studis di estetiche, filologjie, leterature taliane e foreste e che si cjatarin adun inte Societât filologjiche furlane, nassude a Gurize tal 1919.
Un gnûf rinovament si invià inmò juste in timp di vuere, soredut par mert dal gurizan Franzil de Gironcoli (1892-1979) che cu lis sôs “Elegie”, nus propon une poesie travanade di amarece. Une liriche virgjin, aristocratiche, no dialetâl, ma scuasit di divignince classiche. O sin tal 1944 e Pier Pauli Pasolini cuntun pôcs di zovins di Cjasarse, olmant la persistence inte nestre leterature di temis e di formis aromai vieris, al cjonçà ogni leam cul passât cirint di aplicâ al furlan lis esperiencis de “peraule-sun”. Vâl a dî che al intraviodè la misure che e podeve cuistâ la poesie furlane cul so adeguament aes corints contemporaniis e no dome talianis, mediant l’ûs des “ radrîs romanzis” de nestre lenghe e doprant la sô fuarce interne e la sô purece par tornâ a fâ sverdeâ la dibot aromai secjade plante de leterature. In sumis al esprimè une consapevul e vierte ribelion cuintri il tradizionalisim de leterature furlane, par esprimi inte nestre lenghe lis creis pussibilitâts di palesâ cun frescjece lis sutilis vibrazions che a metin adun il tiessût de liriche contemporanie, mediant zûcs ritmics, ategjaments stilistics, efiets fonics, essenzialitât espressive e gnûf lengaç poetic.
Un altri grant personaç che intai agns dal daspò vuere al è stât un partidant dal rinovament de culture furlane che al puartà al metisi adun di une cussience nazionâl furlane, al fo Josef Marchet (1902-1966), autôr dal riscat de lenghe e de leterature furlanis cul fin di rindilis atuâls oltri che promotôr de unitât des feveladis furlanis a traviers une coinè. A lui i va ancje il mert di vê sostignût il metisi adun dal moviment leterari di “Risultive”, fondât tal 1949 dai poetis Novele Cjantarute, Lelo Cjanton e Dino Virgili. Cheste associazion e contribuì cetant al afermâsi de zovine poesie furlane intai agns Cincuante, ae cuâl si zontarin Alan Brusin, Marie Forte, Otmar Muzzolini, Riedo Pup, Jolade Mazzon e Albert Picotti. La riviste di studis romançs “Il Tesaur” e vignì invezit inviade di Zuanfranc D’Aronco tal 1957 e e viodè la adesion di Nadia Pauluzzo e di Francescje Barnaba. Seneôs di rinovament, ma colegâts cu la miôr tradizion popolâr furlane, i poetis di chescj doi moviments leteraris a verin il mert di dimostrâ cemût che il furlan a podès esprimisi in formis modernis purpûr restant leât ae tradizion.
Domeni Zannier, Galliano Zoff e Mario Argante a fondarin invezit la “Scuele Libare Furlane”, e po il manifest progjet culturâl de “La Cjarande” tal 1966, dal titul di une cetant interessant antologjie poetiche. In fin tocje ricuardâ Agnul M. Pitane, che tal 1982 al fondà la “Union Scritôrs Furlans” cu la adesion di Renzo Balzan, Zuan Marie Basso, Antoni Beline, Ovidi Colussi, Duili Corgnali, Mario De Apollonia, Zuan Frau, Celso Macor, ZuanCarli Menis, Zuan Nazzi Matalon, Albert Picotti, Riedo Pup, Nin Rodaro, Luzie Sasso, Raimont di Strassolt e Enio Totis. La smire de Union e jere chê di doprâ la lenghe furlane sedi tal cjamp leterari sedi tal cjamp dai mieç di informazion. Cheste progjet al à cjatât il so supuart inte publicazion de riviste “Gnovis Pagjinis Furlanis”, che e ven buride fûr inmò in dì di vuê.
Il rest de storie leterarie de nestre lenghe la cjatìn juste apont testemoneade intes pagjinis dal libri che o vin vût iniment denant trat, o sei “Scritôrs e libris in marilenghe”. Tocje ancje sotliniâ il fat che une grande floridure leterarie furlane di ogni gjenar (poesie, prose, teatri, traduzions) si la ve daspò il taramot dal 1976, come une prionte de cjapade di cussience de impuartance di difindi lis propiis radrîs etnichis e culturâls daspò che il disastri naturâl al veve fat pierdi personis e cjasis, mudât il paisaç, comprometût il tiessût sociâl e l’implant coletîf di concezions, tradizions, crodincis. Chest risvei leterari al puartà a un aument de produzion dai libris in ogni cjamp, des poesiis, ai romançs, des oparis pal teatri ai saçs di gnûfs autôrs, e inmò ae ristampe dai classics, di vocabolaris, gramatichis, racoltis di proverbis, di oparis sul cont des tradizions e dal costum.
La schede: R. Balzan-Edelweiß (par cure di), Scritôrs e libris in marilenghe - Schedis di leterature furlane tiradis fûr di “Ladins dal Friûl”, Ed. CjargneCulture, Tumieç 2012, pagjinis 127 .
Ladins dal Friûl / Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version on-line su Internet al ven fûr sul sît : www.ladinsdalfriul.eu
Realizât cul sostegn finanziari de Provincie di Udin (L.R. 24/2006 art.26)
Pubblicato da Aldo Rossi a 15:14
Etichette: Ladins dal Friûl
Iscriviti a: Commenti sul post (Atom)
ita_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn knc_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn